Pepin Mfupi (kwa Kifaransa: Pépin le Bref; 714 hivi – 24 Septemba 768) alikuwa mfalme wa Wafaranki tangu mwaka 751 hadi kifo chake. Ndiye mwanzilishi wa nasaba ya Wakarolo. Mtoto wa Karolo Nyundo na mke wake Rotrude wa Hesbaye, alilelewa na wamonaki wa Basilika la Mt. Denis. Alipomrithi baba yake kama Mkuu wa ikulu mwaka 741, alitawala nchi pamoja na kaka yake Carloman. Pipino alitawala Neustria, Burgundy na Provence, na Carloman alitawala Austrasia, Alemannia na Thuringia. Walikomesha uasi wa Wabavaria, Waakwitania, Wasaksoni na wa Waalemani, halafu mwaka 743 walimtawaza Kilderiki III mfalme wa mwisho wa Wamerovinji. Wakiheshimu Kanisa na Papa, waliendeleza sera ya baba yao kwa kumuunga mkono Boniface katika kurekebisha Kanisa la Wafaranki na kuinjilisha Wasaksoni. Baada ya Carloman kutawa mwaka 747, Pipino alimlazimisha Kilderiki kujiunga na monasteri akawa mfalme mwenyewe kwa msaada wa Papa Zakaria mwaka 751. Alijitahidi kueneza utawala wake, alirekebisha sheria za Wafaranki na alimuunga mkono Papa Stefano II dhidi ya Walombardi nchini Italia. Kwa kumpa Papa miji kadhaa, aliweka msingi wa Dola la Papa. Aliteka Septimania kutoka kwa Waislamu Umayyad na kupambana na makabila mbalimbali ya Kijerumani.